ET Euroopa Liidu Teataja L 56/73

KOMISJONI RAKENDUSOTSUS (EL) 2015/316,

26. veebruar 2015,

millega lõpetatakse teatava Türgist pärit vikerforelli importi käsitlev dumpinguvastane menetlus

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi „algmäärus”), eriti selle artikli 9 lõiget 2,

ning arvestades järgmist:

1. MENETLUS

(1) 15. veebruaril 2014 avaldas Euroopa Komisjon (edaspidi „komisjon”) algmääruse artikli 5 kohase teate dumpinguvastase uurimise algatamise kohta teatava Türgist pärit vikerforelli liitu importimise suhtes. Komisjon avaldas algatamisteate (2) (edaspidi „algatamisteade”) Euroopa Liidu Teatajas. 4. septembril 2014 avaldati Euroopa Liidu Teatajas algatamisteate parandus, (3) mille eesmärk oli täpsustada tootevalikut.

(2) Komisjon algatas uurimise vastavalt kaebusele, mille esitas 3. jaanuaril 2014 Taani Vesiviljelusliit (edaspidi „kaebuse esitaja”) tootjate nimel, kelle toodang moodustab rohkem kui 25 % liidu vikerforelli kogutoodangust. Kaebus sisaldas esmapilgul usutavaid tõendeid teatava vikerforelli dumpingu ja sellest tuleneva olulise kahju kohta, mida komisjon luges piisavaks, et algatada uurimine.

(3) Algatamisteates kutsus komisjon huvitatud isikuid uurimises osalemiseks komisjoniga ühendust võtma. Lisaks teatas komisjon uurimise algatamisest vahetult ka kaebuse esitajatele, teistele teadaolevatele liidu tootjatele, kasutajatele ja importijatele, Türgi eksportivatele tootjatele, Türgi ametiasutustele ja teadaolevalt uurimisest huvitatud ühingutele ning kutsus neid uurimises osalema.

(4) Huvitatud isikutel oli võimalik esitada uurimise algatamise kohta märkusi ning nõuda, et komisjon ja/või kaubandusmenetluses ärakuulamise eest vastutav ametnik neid ära kuulaks. Ajutist tollimaksu ei olnud kehtestatud.

2. KAEBUSE TAGASIVÕTMINE JA MENETLUSE LÕPETAMINE

(5) 19. novembril 2014 komisjonile saadetud kirjas võttis kaebuse esitaja kaebuse ametlikult tagasi.

(6) Algmääruse artikli 9 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.

(7) Uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega. Seega leidis komisjon, et see menetlus tuleks lõpetada. Huvitatud isikuid teavitati sellest ja neile anti võimalus esitada märkusi. Ühtegi märkust ei esitatud.

(8) Seega otsustas komisjon, et dumpinguvastane menetlus teatava Türgist pärit vikerforelli impordi suhtes liitu tuleb lõpetada.

(9) Käesolev otsus on kooskõlas algmääruse artikli 15 lõike 1 kohaselt loodud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Vikerforelli (Oncorhynchus mykiss) liitu importimise dumpinguvastane menetlus, mis hõlmab:

— eluskala, massiga 1,2 kg tükk või vähem, või

— värske, jahutatud, külmutatud ja/või suitsutatud: — terved kalad koos peaga, lõpustega või lõpusteta, roogitud või rookimata, massiga 1,2 kg tükk või vähem, või — ilma peata kala, lõpustega või lõpusteta, roogitud või rookimata, massiga 1 kg tükk või vähem, või — kalafilee, massiga 400 g tükk või vähem,

mis on praegu klassifitseeritud CN-koodide ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 ja ex 0305 43 00 alla ning mis on pärit Türgist, on lõpetatud.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 26. veebruar 2015 Komisjoni nimel president Jean-Claude JUNCKER

(1) ELT L 343, 22.12.2009, lk 51.

(2) Teade teatava Türgist pärit vikerforelli importi käsitleva dumpinguvastase menetluse algatamise kohta (ELT C 44, 15.2.2014, lk 18).

(3) Teatava Türgist pärit vikerforelli importi käsitleva dumpinguvastase menetluse algatamise teate parandus (ELT C 297, 4.9.2014, lk 24).